લંડન, તા.12: ઇંગ્લેન્ડ સામેના આખરી ટેસ્ટની હાર બાદ ભારતીય સુકાની વિરાટ કોહલી પત્રકાર પરિષદમાં એક સવાલ પર તેનો ગુસ્સો કાબુમાં રહ્યો ન હતો. ઇંગ્લેન્ડ સામેની 1-4થી મળેલી શ્રેણી હાર પર જ્યારે એક પત્રકારે વિરાટ કોહલીને એવો સવાલ કર્યોં કે પૂરી શ્રેણી દરમિયાન ભારતીય ટીમે ઇંગ્લેન્ડને ટક્કર આપવાની કોશિશ કરી, શું આ દરમિયાન ટીમ પર પાછલા 15 વર્ષની શ્રેષ્ઠ ટીમ હોવાનું દબાણ હતું ? શું તમારું માનવું છે કે આ પાછલા 1પ વર્ષની શ્રેષ્ઠ ટીમ છે ? જવાબમાં લાલચોળ થઇ ગયેલા કોહલીએ કહ્યુ કે કેમ નહીં અમને વિશ્વાસ છે કે અમે શ્રેષ્ઠ ટીમ છીએ અને પત્રકારને વળતો સવાલ કર્યોં કે તમારું શું માનવું છે ? જવાબમાં પત્રકારે કહ્યું કે મને નથી લાગતું. જેના પર કોહલી વધુ ચીડાયો અને કહ્યું કે એ તમારો મત છે. આ દરમિયાન કોહલી તેનો ગુસ્સો કાબુમાં રાખી શકયો ન હતો. કોહલીની આ વર્તણુંકનો વીડિયો સોશિયલ મીડિયા પર વાઇરલ થયો છે.